ריצ'רד האברד

ריצ'רד בנט האברד הבן (באנגלית: .Richard Bennett Hubbard Jr; ) היה דיפלומט, איש צבא ופוליטיקאי אמריקאי מטקסס, איש המפלגה הדמוקרטית, שלחם כקולונל בצבא הקונפדרציה במלחמת האזרחים האמריקאית, וכיהן כסגן מושל טקסס ה-11 בשנים 1874–1876, לאחר מכן ועד 1879 כמושל טקסס ה-16, וכשגריר ארצות הברית ביפן בשנים 1885–1889.
ראשית חייו
ריצ'רד האברד נולד במחוז וולטון שבג'ורג'יה, כבנם של ריצ'רד בנט האברד האב ושל סרנה (לבית קרטר) האברד. ברוב שנות ילדותו הוא גדל במחוז ג'ספר שבג'ורג'יה. ב-1851 סיים האברד תואר בוגר אוניברסיטה בספרות במכון מרסר, כיום אוניברסיטת מרסר . לזמן מה הוא השתתף בהרצאות באוניברסיטת וירג'יניה. ב-1853 סיים האברד לימודי תואר במשפטים באוניברסיטת הרווארד. לאחר סיום לימודיו עברו האברד והוריו למחוז סמית' שבטקסס. הם התיישבו בעיר טיילר, ולאחר מכן בחווה ליד העיר לינדייל. לראשונה נכנס האברד לפוליטיקה ב-1855 כמתנגד למפלגה האמריקאית (שאינם יודעים דבר). בבחירות לנשיאות של 1856 הוא תמך בג'יימס ביוקנן, שמינה אותו כתובע הפדרלי למחוז השיפוטי המערבי של טקסס. ב-1859 התפטר האברד מתפקידו כדי להתמודד בבחירות לבית הנבחרים של טקסס. הוא נבחר והיה לתומך בפרישת מדינות הדרום מהאיחוד.
מלחמת האזרחים
ממוזער|ימין|200px|האברד במלחמת האזרחים.
לאחר פרישת מדינות הדרום, התמודד האברד ללא הצלחה על מושב בקונגרס של הקונפדרציה. לאחר מכן הוא החל לגייס יחידה צבאית שהייתה לגדוד הרגלים החמישי של טקסס, ושירת כמפקד שלה. על אף הקשיים לגייס חיילי רגלים בטקסס, השתלב הגדוד במרץ 1862 ברגימנט, והאברד היה למייג'ור ברגימנט הרגלים ה-22 של טקסס. במאי אותה שנה הוא קודם לדרגת לוטננט קולונל וב-17 ביוני הוא היה לקולונל בתפקיד פיקוד מלא על הרגימנט. כשהוא נותר במסגרת מחלקת טרנס-מיסיסיפי , הועבר הרגימנט ה-22 לארקנסו, שם הוא סופח אל בריגדה שהשתייכה לווקר גרייהנאונדס , דיוויזיה שבה היו מאוגדות אך ורק יחידות מטקסס בפיקודו של מייג'ור גנרל ג'ון ג'ורג' ווקר . האברד לחם בקרב מיליקנס בנד . לאחר שירות בבית דין צבאי, הוא שב לרגימנט שלו ואז השתתף עמו ב. לאחר מכן הוא לחם בקרב ג'נקינס פרי . בפברואר 1865, בשובו לטקסס, מונה האברד כמפקד הבריגדה הראשונה. ב-12 ביולי אותה שנה הוא קיבל חנינה.

שובו לפוליטיקה
ממוזער|250px|האברד בעת שליחותו כשגריר ביפן.
עיסוקו של האברד בעריכת דין לאחר המלחמה, בנוסף להכנסות מעסקי מקרקעין ורכבות, אפשרו לו לחדש ב-1872 את הקריירה הפוליטית שלו, כאשר הוא נבחר כאלקטור עבור הוראס גרילי. לאחר מכן הוא נבחר כסגן מושל טקסס במערכות הבחירות של 1873 ושל 1876, וב-1 בדצמבר 1876, כאשר התפטר המושל ריצ'רד קוק מתפקידו כדי לאייש מושב בסנאט של ארצות הברית, הוא הושבע במקומו כמושל טקסס.

תקופת כהונתו של האברד כמושל עמדה בסימן הקשיים הפיננסיים שלאחר תקופת השיקום, ההפקרות החוקית הכללית, ובסימן העובדה שבמהלך תקופת כהונתו בית המחוקקים המדינתי מעולם לא התכנס. על אף העובדה שיריבים פוליטיים מנעו את בחירתו לתקופת כהונה שנייה, הוא נותר פופולרי בקרב תושבי טקסס. הישגיו כמושל כללו את צמצום החוב הציבורי, לחימה בשחיתות בתחום הקרקעות, קידום רפורמות חינוכיות, והשבת השליטה הציבורית במערכת הכליאה המדינתית.

ב-1884 שימש האברד כיושב הראש הזמני של הוועידה הארצית של המפלגה הדמוקרטית. הוא תמך במועמד המפלגה לנשיאות גרובר קליבלנד, וב-1885, לאחר שקליבלנד נבחר לנשיאות, הוא מונה על ידו כשגריר ביפן. ארבע שנות שליחותו ביפן עמדו בסימן של תקופת מעבר עדינה ביחסי שתי המדינות. יפן הגיחה אז מהפיאודליזם ומתלות מדינית, והחלה לעמוד על כך שהיחסים הדיפלומטיים בין המדינות יהיו שוויוניים, עמדה שהאברד תמך בה בתקיפות. הוא הגיע להסכם עם יפן על הסכם הסגרה, ועבודתו המקדימה על תיקונים בהסכם היחסים הכללי בין המדינות יצרה את הבסיס לתיקון הבריתות בשנים 1894–1899. עם שובו לארצות הברית ב-1889, כתב האברד ספר שהתבסס על התנסותו הדיפלומטית, "ארצות הברית במזרח הרחוק" (The United States in the Far East).

חיים אישיים
האברד היה בפטיסטי באמונתו, וחבר בבונים החופשיים ובמועצת המנהלים של מערכת אוניברסיטת טקסס A&M. ב-1876 הוא נבחר כנואם לכבוד מאה שנות עצמאות ארצות הברית כנציג טקסס ביריד העולמי בפילדלפיה. שם הוא קרא לאחדות לאומית ולרצון טוב.

ב-1858 נשא האברד לאישה את אלייזה ב. הדסון, בתו של ד"ר ג. סי. הדסון מלה פאייט, אלבמה. מנישואים אלו שרדה בת אחת בשם סרנה. ב-1868 נפטרה רעייתו, ושנה לאחר מכן הוא נישא בשנית לאוליביה ג'יין "ג'ני" רוברטס, שנפטרה בעת שליחותו ביפן, והותירה אחריה את בתו השנייה, סירסי. בשנותיו האחרונות חי האברד בטיילר.

ריצ'רד האברד נפטר בטיילר ב-12 ביולי 1901. הוא נטמן בבית הקברות אוקווד שבעיר. על שמו קרויה העיר האברד שבמחוז היל שבטקסס.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1525-1526
 Richard B. Hubbard The Biographical Encyclopedia of Texas, 1880.

קישורים חיצוניים

 ריצ'רד האברד באתר אגודת המושלים הלאומית 
 ריצ'רד האברד באתר The Political Graveyard 


הערות שוליים

קטגוריה:אמריקאים ילידי ג'ורג'יה
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי טקסס
קטגוריה:חברי בית המחוקקים של טקסס
קטגוריה:שגרירי ארצות הברית ביפן
קטגוריה:תובעים אמריקאים
קטגוריה:אנשי צבא הקונפדרציה
קטגוריה:בוגרי אוניברסיטת מרסר
קטגוריה:בוגרי בית הספר למשפטים באוניברסיטת הרווארד
קטגוריה:אמריקאים שנולדו ב-1832
קטגוריה:אמריקאים שנפטרו ב-1901